冶父寺
作者：周紫芝
朝代：宋

paragraphs: 楚俗樂戰鬬，征誅專莫敖。
蛇豕肆吞噬，一舉夷蒲騷。
小器良易盈，舉趾凌雲霄。
輕敵取敗衂，縊死由矜驕。
淺識恥鄧曼，安在誇雄豪。
至今冶父山，遺跡真寥寥。
何年化龍宮，金碧爭岧嶤。
耽耽羣於菟，跪伏尾自搖。
乃知道力妙，智數何能高。
曩者羅與楚，蟻忿較一朝。
慈哀洗萬劫，自足消兵刀。
道人結界地，遠引離喧囂。
欲禮大士塔，恨無野僧包。
臨風一悵望，短髪空爬搔。